Flemming Møller Mortensen (S), 2010-01-26:
Lad mig indlede med at sige, at Socialdemokraterne er meget ambitiøse, når det gælder fremme af cyklisme.
Vi vil, at Danmark skal være en førende cykelnation.
For at dette kan ske fyldest, er der flere elementer, der skal vægtes højt.
Der er et element, som straks markerer sig, og det er, at rigtig mange skal op på cyklen.
Vi ønsker ikke at tvinge eller presse den danske befolkning op på cyklen igennem lovgivning, derimod ønsker vi at motivere befolkningen til at opleve nytten af det praktiske ved hurtigt og frit at kunne bevæge sig ved egen kraft til og fra arbejde eller skole, at opleve det økonomisk besparende samt sundheds- og miljømæssigt udviklende ved at cykle og at opleve, at det er sikkert og trygt at komme frem på cykel så vel i byen som på landet.
Her i salen og ude i landets 98 kommuner skal vi set med socialdemokratiske øjne gøre alt, hvad der er os muligt, for at stimulere og motivere fremme af cyklisme.
Det gør vi bedst ved at arbejde positivt med samt ved at investere i rammerne for bedre og mere sikker cyklisme.
Det er meget almindeligt, at vi som partier lytter til de organisationer og interessenter, som i hverdagen arbejder med særlige mærkesager eller faglige sagsområder.
Dansk Cyklist Forbund samt Rådet for Sikker Trafik har begge udtrykt sig tydeligt om cykelhjelme, udsagn og holdninger, som ligger meget tæt på Socialdemokraternes.
Cyklister er sårbare i trafikken.
Risikoen for at komme til skade som cyklist er cirka ti gange større end for en bilist.
Det er sund fornuft, og det er en kendsgerning, at brug af cykelhjelme redder menneskeliv.
Derfor er det afgørende vigtigt med en ekstra indsats for at få langt, langt flere til at bruge cykelhjelm.
Vi vil fra socialdemokratisk side arbejde positivt med for cyklismen i Danmark, men det mener vi ikke gøres ved at pålægge brug af cykelhjelme til børn under 12 år, for havde der ikke været en betydelig positiv stigning i brugen af cykelhjelme i Danmark især blandt børn under 11 år, så to tredjedele nu bruger cykelhjelme i bytrafik, og havde antallet af meget alvorlige ulykker med hovedskader været kraftigt stigende, og havde vi ikke haft et meget stort problem med børn, som får alt, alt for lidt motion, og havde der været entydige forskningsresultater, der pegede på, at flere og ikke færre ville cykle, hvis cykelhjelm blev påbudt ved lov, og havde vi troen på, at et påbud ville blive til en god lov, som ville blive forstået og fulgt af den danske befolkning og samtidig fulgt op af politiet i form af kontrol, så ville vi fra socialdemokratisk side måske stille os anderledes.
Eksempler fra Skandinavien viser med al tydelighed den usikkerhed og kompleksitet, der er forbundet med lovgivning på området.
Ad frivillighedens vej bruger flere nu cykelhjelm i Norge end ad lovgivningens vej i Sverige, hvor man har lovgivet for børn, og i Finland, hvor man har lovgivet for alle.
Hermed kan man vel nok sige, at kampagner kan påvirke i samme omfang og med samme effekt som lovgivning uden at have eventuelle negative følger.
Rådet for Sikker Trafik mener, at de seneste års positive udvikling i frivillig brug af cykelhjelm skal stimuleres, og samtidig er det rådets holdning, at man skal vente med eventuel lovgivning, til der er en højere grad af frivilligt brug.
Dansk Cyklist Forbund siger – og jeg citerer: »… at det netop er en holdningsændring og ikke et lovmæssigt indgreb, der skal til for at få cyklisterne til at bruge hjelm.
Risikoen ved at lovgive om det er, at flere kriminaliseres og måske endda lader cyklen stå, hvilket har store sundhedsmæssige konsekvenser pga. manglende fysisk aktivitet i hverdagen.«
Fra socialdemokratisk side støtter vi udviklingen af og sikkerheden omkring cyklisme i Danmark, men ikke beslutningsforslaget her.